[Video] Vriende ski deur Bloem se strate om reën te vierLeander Pienaar ski in Bloemfontein se strate (Foto: ‘n Skermskoot uit die video) Reën het al van vroegoggend oor Bloemfontein uitgesak en die strate het behoorlik oorspoel. Niemand het gekla nie – dié stad was immers vir drie jaar kurkdroog. Maar dit is veral Leander Pienaar wat opgewonde was. Dié kleinsake-eienaar maak nou opslae nadat hy met ŉ waterski die nat strate ingevaar het. ŉ Video van dié kaskenades versprei soos ŉ veldbrand op sosiale media en is al meer as 18 000 keer gekyk. Leander, die eienaar van Jetsport in die dorp en ŉ kranige waterskiër, het aan Maroela Media vertel hy wag al ŉ geruime om dié dorp se strate met sy ski in te vaar. Hy meen dit sou ook die perfekte manier wees om die goeie reën wat die stad die afgelope ruk gekry het, te vier. “Ons was só bly oor die reën en wou dit graag op so ŉ manier vier. Ek het al ŉ ruk gelede opgelet hoe die water by sommige van die strate in Heuweloord opdam, en gedink dit kan lekker wees om daar te ski as dit wel genoeg reën,” vertel hy. Hy en sy vriend, Charl Trighardt, ŉ plaaslike oogkundige, het toe presies dit gedoen: Leander het sy ski aan Charl se Land Rover gehaak en toe deur die strate, wat enkeldiep in water was, geski. “Charl was die perfekte man omdat sy visie uitstekend is, hy is immers ŉ oogkundige. En ek kan ski – dis ŉ wenkombinasie. Ek het ook ŉ langer ski van ongeveer 2 m gebruik wat ŉ dikker vin het, so dit was perfek vir die geleentheid.” Omstanders het dié toneel baie geniet. “Ek kon amper nie konsentreer op waar ek ski nie. Die mense het getoet en gewaai en motorruite afgedraai. Die reaksie was oorweldigend positief.” Posted by Leander Pienaar on Sunday, February 19, 2017